REGOLAMENT TAL-KUMMISSJONI (KE) Nru 1051/2008
ta’ l-24 ta' Ottubru 2008
li jemenda l-Anness V tar-Regolament tal-Kunsill (KE) Nru 1342/2007 dwar il-limiti kwantitattivi ta’ ċerti prodotti tal-azzar mill-Federazzjoni Russa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 1342/2007 tat-22 ta’ Ottubru 2007 dwar l-amministrazzjoni ta’ ċerti restrizzjonijiet fuq importazzjonijiet ta’ ċerti prodotti tal-azzar mill-Federazzjoni Russa (1) u b’mod partikolari l-Artikolu 5 tiegħu,
Billi:
(1)
Il-Komunità Ewropea u l-Federazzjoni Russa ffirmaw ftehim dwar kummerċ f’ċerti prodotti tal-azzar fis-26 ta’ Ottubru 2007 (2) (“il-Ftehim”).
(2)
L-Artikolu 3(3) tal-Ftehim jistipula li kwantitajiet mhux użati f’sena speċifika jistgħu jintużaw għas-sena ta’ wara sa massimu ta’ 7 % tal-limitu rilevanti kwantitattiv imsemmi fl-Anness II tal-Ftehim.
(3)
Skond l-Artikolu 3(4) tal-Ftehim, jistgħu jsiru trasferimenti bejn gruppi ta’ prodotti sa 7 % tal-limitu kwantitattiv ta’ grupp ta’ prodott speċifiku u trasferimenti bejn kategoriji ta’ prodott jistgħu jsiru sa massimu ta’ 25 000 tunnellata.
(4)
Ir-Russja għarrfet lill-Komunità bl-intenzjoni tagħha li tuża d-dispożizzjonijiet tal-Artikolu 3(3) u (4) fil-limiti ta’ żmien imsemmija fil-Ftehim. B’riżultat tat-talba Russa, huwa xieraq li jsiru l-aġġustamenti meħtieġa għal-limiti kwantitattivi għas-sena 2008.
(5)
L-Artikolu 10 jistipula li ma’ kull tiġdid fis-sena, il-kwantitajiet f’kull grupp ta’ prodott għandhom jiżdiedu b’2,5 %.
(6)
Ir-Regolament (KE) Nru 1342/2007 għandu jkun emendat kif xieraq,
ADOTTAT DAN IR-REGOLAMENT:
Artikolu 1
Il-limiti kwantitattivi għas-sena 2008 imsemmija fl-Anness V għar-Regolament (KE) Nru 1342/2007 jinbidlu ma’ dawk imsemmija fl-Anness 1 ta’ dan ir-Regolament.
Artikolu 2
Il-limiti kwantitattivi għas-sena 2009 li jirriżultaw mill-applikazzjoni tal-Artikolu 10(1) tal-Ftehim tal-2007 bejn il-Komunità Ewropea u l-Federazzjoni Russa dwar il-kummerċ f’ċerti prodotti tal-azzar huma stipulati fl-Anness 2 ta’ dan ir-Regolament.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Gurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Ottubru 2008